**ระเบียบข้อบังคับ**

**กองทุนสวัสดิการชุมชนตำบลคอกควายพ.ศ. 2561**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\***

                ตามนโยบายการบริหารงานขององค์การบริหารส่วนตำบลคอกควายด้านการส่งเสริมให้ชุมชนมีความเข้มแข็ง ชุมชนสามารถพึ่งตนเองได้ให้สมาชิกในชุมชนร่วมคิด ร่วมวางแผน ร่วมทำ ร่วมบริหารจัดการกำหนดทิศทางของตนเองในการแก้ไขปัญหาต่าง ๆ ของชุมชนเป็นการสร้างภูมิคุ้มกันจากเงื่อนไขภายนอก เข้าไปทำให้ชุมชนมีการเปลี่ยนแปลงชุมชนรู้จักประหยัดและมีวัฒนธรรมเก็บออมเงิน เพื่อสวัสดิการของตนเองและครอบครัวซึ่งเกื้อกูลและสอดคล้องกับระบบเศรษฐกิจพอเพียงตามแนวพระราชดำริของพระบาทสมเด็จพระเจ้าอยู่หัวและเพื่อให้การบริหารจัดการกองทุนสวัสดิการชุมชนตำบลคอกควายเป็นไปตามเป้าหมายและบรรลุวัตถุประสงค์โดยการเสนอของคณะกรรมการจัดตั้งกองทุนจึงออกระเบียบไว้เป็นแนวทางในการปฏิบัติ ดังต่อไปนี้

**หมวดที่ 1**

**ข้อความทั่วไป**

**ข้อ 1 ระเบียบ ข้อบังคับนี้เรียกว่า**“ระเบียบข้อบังคับกองทุนสวัสดิการชุมชนตำบลคอกควาย

พ.ศ. 2561”

**ข้อ 2 ก่อตั้งเมื่อวันที่** 26 กันยายน 2550

**ข้อ 3 สถานที่ตั้ง** สำนักงานองค์การบริหารส่วนตำบลคอกควาย 100 หมู่ 2 ตำบลคอกควาย

อำเภอบ้านไร่ จังหวัดอุทัยธานี

**ข้อ 4 คำนิยาม**

“ระเบียบ” หมายถึง ระเบียบ ข้อบังคับกองทุนสวัสดิการชุมชนตำบลคอกควาย พ.ศ.2561

“กองทุน” หมายถึง กองทุนสวัสดิการชุมชนตำบลคอกควาย

“สมาชิก” หมายถึง สมาชิกกองทุนสวัสดิการชุมชนตำบลคอกควายที่คณะกรรมการมีมติ

เห็นชอบให้เข้าเป็นสมาชิกกองทุนสวัสดิการชุมชนตำบลคอกควาย

“คณะกรรมการ” หมายถึง คณะกรรมการบริหารกองทุนสวัสดิการชุมชนตำบลคอกควาย “กรรมการ”หมายถึง กรรมการดำเนินงานฝ่ายต่าง ๆ ของกองทุนสวัสดิการชุมชนตำบล

คอกควาย

“เจ้าหน้าที่” หมายถึง เจ้าหน้าที่ที่ได้รับมอบหมายจากคณะกรรมการกองทุนสวัสดิการชุมชน

ตำบลคอกควาย

“สำนักงาน” หมายถึง สำนักงานที่ทำการกองทุนสวัสดิการชุมชนตำบลคอกควาย

“เงินสมทบจากสมาชิก” หมายถึง เงินที่สมาชิกตกลงที่จะนำส่งกองทุนโดยไม่ใช่เงินสะสมของสมาชิกจะเรียกคืนไม่ได้

“ปี”หมายถึง ปี พุทธศักราช (พ.ศ.)

**ข้อ 5** ผู้มีอำนาจในการออกระเบียบ ข้อบังคับ ได้แก่ “คณะกรรมการและคณะอนุกรรมการ”

**ข้อ 6** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**หมวดที่ 2**

**กองทุนสวัสดิการ**

**ข้อ 7 วัตถุประสงค์ของกองทุน**

1. เพื่อส่งเสริมให้สมาชิกรู้จักการออมเงินเพื่อแบ่งปันช่วยเหลือซึ่งกันและกัน
2. เพื่อจัดสวัสดิการแก่สมาชิกตลอดชีวิต ในเรื่องการเกิด การแก่ การเจ็บ การตาย
3. เพื่อเสริมสร้างคุณภาพชีวิตและปลูกจิตสำนึกในความรับผิดชอบต่อสังคม
4. เพื่อเสริมสร้างความสามัคคีของคนในชุมชนและช่วยเหลือซึ่งกันและกัน
5. กองทุนนี้ไม่ดำเนินการเพื่อแสวงหาผลกำไรสูงสุดทางทรัพย์สิน แต่ดำเนินการเพื่อช่วยเหลือ

ซึ่งกันและกันระหว่างสมาชิก

**ข้อ 8 ที่มาของเงินและทรัพย์สินของกองทุน** ประกอบด้วย

1. ค่าสมัคร/ค่าธรรมเนียมแรกเข้าของสมาชิกรายละ 20 บาท
2. เงินสมทบจากสมาชิก
   1. รายเดือน เดือนละ 30 บาท
   2. รายปี ปีละ 360 บาท
3. เงินบริจาค
4. เงินและทรัพย์สินที่ได้รับการสนับสนุนอุดหนุนจากองค์กรปกครองส่วนท้องถิ่น
5. เงินและทรัพย์สินที่ได้รับการสนับสนุนจากองค์กรภาครัฐ/เอกชน
6. รายได้จากการจัดกิจกรรมสนับสนุนกองทุน
7. ดอกผล หรือ ผลประโยชน์ที่เกิดจากเงินหรือทรัพย์สินของกองทุน เช่น ดอกเบี้ยเงินฝากธนาคาร รางวัลจากการซื้อสลาก รางวัลกับสถาบันการเงินต่างๆ และดอกเบี้ยจาก

การนำเงินกองทุนไปลงทุน

**หมวด 3**

**สมาชิกกองทุนสวัสดิการ**

**ข้อ 9คุณสมบัติของสมาชิก**

1. มีอายุตั้งแต่ 1 ปีขึ้นไป (สมาชิกที่ยังไม่ได้บรรลุนิติภาวะให้ผู้แทนโดยชอบธรรมเป็นผู้สมัครแทน)แต่ไม่เกิน 70 ปีบริบูรณ์

(2) ต้องเป็นบุคคลที่มีชื่ออยู่ในทะเบียนบ้าน และมีภูมิลำเนาอยู่ในเขตตำบลคอกควาย

(3) มีความเห็นชอบกับวัตถุประสงค์ของกองทุน และพร้อมที่จะปฏิบัติตามระเบียบ ข้อบังคับ

ของกองทุนทุกประการ

(4) ปฏิบัติอยู่ในศีลธรรมและจารีตประเพณีอันดีงามของท้องถิ่น

**ข้อ 10 การสมัครเข้าเป็นสมาชิก**

1. ผู้ที่มีคุณสมบัติตาม ข้อ 9 สามารถยื่นความจำนงหรือสมัครเข้าเป็นสมาชิกกองทุนได้ โดยยื่นคำขอสมัครเป็นสมาชิกกองทุนตามแบบฟอร์มที่กองทุนกำหนด ได้ที่คณะกรรมการกองทุนแต่ละหมู่บ้านที่รับผิดชอบ หรือที่สำนักงานกองทุนสวัสดิการชุมชนตำบลคอกควาย

เปิดรับสมัคร คือ

1. วันที่ 10 ของทุกเดือน
2. เมื่อคณะกรรมการรับบุคคลหนึ่งบุคคลใดเข้าเป็นสมาชิกโดยชอบธรรมแล้ว ผู้สมัครต้องชำระ

ค่าสมัคร / ค่าธรรมเนียมแรกเข้าเป็นเงินจำนวน 20.- บาท (ยี่สิบบาท) และค่าสมัคร/ค่าธรรมเนียมแรกเข้านี้ไม่จะไม่คืนให้ไม่ว่ากรณีใดๆ

**ข้อ 11 การขาดจากสมาชิกภาพ**

(1) ตาย

(2) ไม่ปฏิบัติตามระเบียบ ข้อบังคับ ขาดความสามัคคี สร้างความแตกแยกจนเกิด

ความเสียหายอย่างร้ายแรงคณะกรรมการกองทุนมีมติ ให้ออก

1. ขาดการชำระเงินสมทบเข้ากองทุน เป็นระยะเวลา 3 เดือนติดต่อกัน

3.1 ขาดการส่งเงินสมทบเดือนที่ 2 กองทุนฯ จะทำหนังสือแจ้งคณะกรรมการเก็บเงินของหมู่บ้านให้นำเงินมาชำระ

3.2 หากไม่นำเงินสมทบมาชำระ และครบเดือนที่ 3 กองทุนจะทำหนังสือแจ้งสมาชิกกองทุน

ให้นำเงินมาชำระ ภายวันที่ 10 ของเดือนถัดไป

3.3 หากไม่นำเงินสมทบมาชำระภายในระยะเวลาที่กำหนด ให้ตัดออกจากการเป็นสมาชิกกองทุนฯ ทันที

(4) ลาออกโดยได้รับการอนุมัติจากมติคณะกรรมการกองทุนแล้ว

(5) ย้ายออกหรือมิได้มีชื่ออยู่ในทะเบียนบ้านในเขตตำบลคอกควาย

**ข้อ 12 สิทธิและหน้าที่ของสมาชิก** มีดังนี้

(1) ต้องนำส่งเงินสมทบเข้ากองทุนภายในระยะเวลาที่กำหนดไว้

(2) ต้องปฏิบัติตามระเบียบข้อบังคับของกองทุน

(3) เมื่อมีการย้ายที่อยู่ เปลี่ยนชื่อ นามสกุล แก้ไข วัน เดือน ปี เกิด เปลี่ยนแปลงผู้รับ

ผลประโยชน์ หรือเปลี่ยนแปลงข้อมูลส่วนบุคคลอื่นใด ให้แจ้งต่อคณะกรรมการกองทุน ภายใน 60 วัน

1. เมื่อมีเหตุอันพึงได้รับสวัสดิการ ให้แจ้งต่อเจ้าหน้าที่หรือคณะกรรมการประสานงานแต่ละ

หมู่บ้าน ภายใน 30 วัน

1. สมาชิกกองทุนทำสมุดประจำตัวสมาชิกกองทุนหาย ต้องยื่นขอสมุดเล่มใหม่โดยชำระ

ค่าธรรมเนียมเล่มละ 10 บาท

1. สมาชิกกองทุนที่พ้นสถานภาพจากสมาชิกกองทุนแล้ว ไม่น้อยกว่า 1 ปี จึงจะมีสิทธิ์สมัคร

เข้าเป็นสมาชิกกองทุนใหม่ได้ ทั้งนี้ ต้องได้รับความเห็นชอบจากคณะกรรมการกองทุนก่อน

(7) สมาชิกกองทุนต้องทราบระเบียบ ข้อบังคับ จะอ้างว่าไม่ทราบระเบียบข้อบังคับไม่ได้

(8) ได้รับสวัสดิการจากกองทุนสวัสดิการชุมชนตำบลคอกควาย ตามหลักเกณฑ์

(9) มีสิทธิได้รับคัดเลือกเป็นคณะกรรมการกองทุน

(10) แสดงความคิดเห็นเกี่ยวกับกิจการของกองทุนต่อคณะกรรมการ และมีสิทธิเรียกร้องให้

คณะกรรมการกระทำหรืองดเว้นการกระทำเพื่อผลประโยชน์ของกองทุน

**ข้อ 13 การชำระเงินสมทบเข้ากองทุน**

อัตราการส่งเงินสมทบรายเดือนๆ ละ 30.- บาท (-สามสิบบาทถ้วน-) และส่งเงินสมทบรายปี

ปีละ 360 บาท (-สามร้อยหกสิบบาทถ้วน-) โดยให้ส่งก่อนวันที่ 15 ของทุกเดือน โดยเงินสมทบนี้ไม่ใช่เงินสะสมของสมาชิกจะเรียกคืนไม่ได้

**หมวด 4**

**คณะกรรมการกองทุนสวัสดิการ**

**ข้อ 14** ให้มีคณะกรรมการกองทุนคณะหนึ่ง เรียกว่า “คณะกรรมการกองทุนสวัสดิการชุมชน

ตำบลคอกควาย” ประกอบด้วย

1. คณะกรรมการกองทุน คัดเลือกจากตัวแทนสมาชิกกองทุนสวัสดิการชุมชนตำบลคอกควาย

อย่างน้อยหมู่บ้านละ 1 คน ให้ดำรงตำแหน่ง ประธาน รองประธาน เลขานุการ เหรัญญิกและกรรมการ จำนวนไม่เกิน 20 คน

1. ที่ปรึกษา ให้มีที่ปรึกษาคณะกรรมการ ซึ่งประธานกรรมการแต่งตั้งโดยคำแนะนำของคณะกรรมการไม่เกิน 5 คน ซึ่งมาจากพนักงานองค์การบริหารส่วนตำบลคอกควายและบุคคลภายนอก

**ข้อ 15 คุณสมบัติของคณะกรรมการกองทุน**  มีดังนี้

1. ต้องเป็นสมาชิกกองทุนสวัสดิการชุมชนตำบลคอกควาย
2. ต้องดำรงตำแหน่งเป็นสมาชิกสภาองค์การบริหารส่วนตำบลคอกควายหรือผู้นำในชุมชน
3. ต้องเป็นผู้บรรลุนิติภาวะ หรือได้รับการรับรองจากที่ประชุมสมาชิกไม่น้อยกว่าสามในสี่ของผู้เข้าร่วมประชุม และต้องมีอายุไม่น้อยกว่า 20 ปีบริบูรณ์
4. ไม่เป็นบุคคลล้มละลาย คนไร้ความสามารถหรือเสมือนไร้ความสามารถ
5. ไม่เป็นผู้ติดยาเสพติดให้โทษ หรือมีประวัติเสื่อมเสียด้านการเงิน
6. เป็นผู้ที่มีความซื่อสัตย์ เสียสละ เห็นอกเห็นใจผู้อื่น

**ข้อ 16 คณะกรรมการมีวาระดำรงตำแหน่ง** ตามวาระการดำรงตำแหน่งสมาชิกสภาองค์การบริหารส่วน

ตำบลคอกควายและ หรือ ตามวาระการดำรงตำแหน่งของผู้นำในชุมชน กรณีเป็นผู้นำในชุมชนท้องถิ่น และอาจได้รับแต่งตั้งได้อีก

ในกรณีที่คณะกรรมการพ้นจากตำแหน่งสมาชิกสภาองค์การบริหารส่วนตำบลคอกควายหรือผู้นำ

ในชุมชน ก่อนครบวาระ ให้แต่งตั้งบุคคลใดบุคคลหนึ่งซึ่งคัดเลือกจากสมาชิกกองทุนขึ้นเป็นกรรมการแทนและอยู่

ในตำแหน่งเท่าที่วาระที่แทน

เมื่อครบกำหนดวาระตามวรรคหนึ่ง หากยังไม่มีการแต่งตั้งกรรมการขึ้นใหม่ ให้กรรมการชุดนั้น

ปฏิบัติหน้าที่ต่อไปจนกว่าจะได้กรรมการคนใหม่ซึ่งได้รับการแต่งตั้งเข้ารับหน้าที่

**ข้อ 17 คณะกรรมการมีอำนาจหน้าที่** ดังนี้

(1) บริหารกองทุนให้ดำเนินไปด้วยความเรียบร้อยและบรรลุวัตถุประสงค์  
           (2) กำหนดแผนจัดหาเงินเข้ากองทุน  
           (3) ออกกฎระเบียบ ข้อบังคับกองทุนด้านต่าง ๆ  
           (4) ให้บริการตรวจสอบการช่วยเหลือให้สวัสดิการแก่สมาชิก  
           (5) รับสมาชิกและจัดทำทะเบียนสมาชิก  
           (6) จัดทำบัญชีหรือเอกสารต่าง ๆ  
           (7) แต่งตั้งคณะทำงานกองทุน

**ข้อ 18 การแบ่งบทบาทหน้าที่ของคณะกรรมการของกองทุนฯ**

ประธาน ทำหน้าที่เป็นหัวหน้าในการบริหารกองทุน และทำหน้าที่เป็นประธานในที่ประชุมคณะกรรมการบริหารและการประชุมใหญ่ของกองทุนฯ

รองประธาน ทำหน้าที่เป็นผู้ช่วยในการบริหารกองทุน ปฏิบัติหน้าที่ตามที่ประธานกองทุนฯ ได้มอบหมาย และทำหน้าที่แทนประธานกองทุน

เหรัญญิก มีหน้าที่เกี่ยวกับการเงินและดูแลทรัพย์สินทั้งหมดของกองทุน และทำบัญชีรายรับ-รายจ่าย

และเก็บเอกสารหลักฐานต่างๆ เกี่ยวกับการเงินและทรัพย์สินของกองทุน

ผู้ช่วยเหรัญญิก เป็นผู้ช่วยเหรัญญิกเกี่ยวกับการเงินและดูแลทรัพย์สินทั้งหมดของกองทุน และทำบัญชีรายรับ-รายจ่ายและเก็บเอกสารหลักฐานต่างๆ เกี่ยวกับการเงินและทรัพย์สินของกองทุน

กรรมการ มีหน้าที่รับสมัครสมาชิก เก็บเงินค่าสมัคร เก็บเงินสมทบจากสมาชิก หมู่บ้านที่รับผิดชอบ แล้วนำส่งเหรัญญิก ก่อนวันที่ 15 ของทุกเดือน มีอำนาจเซ็นต์รับรองและเป็นผู้จ่ายเงินสวัสดิการให้กับสมาชิกในหมู่บ้านที่รับผิดชอบมีหน้าที่เข้าร่วมประชุมทุกครั้ง และมีสิทธิเสนอข้อคิดเห็นการดำเนินของกองทุน

เลขานุการ ทำหน้าที่เกี่ยวกับธุรการทั้งหมด และทำหน้าที่บันทึกการประชุมต่างๆ ของกองทุน

ผู้ช่วยเลขานุการ เป็นผู้ช่วยเลขานุการทำหน้าที่เกี่ยวกับธุรการทั้งหมด และทำหน้าที่บันทึกการประชุมต่างๆ ของกองทุน

**ข้อ 19 คณะกรรมการกองทุนพ้นจากตำแหน่งหน้าที่**ดังนี้

(1) ขาดคุณสมบัติของคณะกรรมการตามข้อ 15

(2) ตาย

(3) ลาออกจากการเป็นคณะกรรมการ และได้รับอนุมัติให้ลาออก

(4) ครบวาระการดำรงตำแหน่ง

(5) มีความผิดต้องโทษตามกฎหมาย

(6) ที่ประชุมคณะกรรมการมีมติให้ออกด้วยคะแนนเสียง 3 ใน 4 ของคณะกรรมการทั้งหมด

**หมวด 5**

**การประชุม**

**ข้อ 20 คณะกรรมการกองทุนจะต้องจัดให้มีการประชุม** ดังนี้

1. จัดให้มีการประชุมใหญ่สมาชิกสามัญประจำปี อย่างน้อยปีละ 1 ครั้ง
2. ในกรณีเร่งด่วน ประธานสามารถเรียกประชุมวิสามัญได้ตามความเหมาะสม
3. สมาชิกจำนวน 1 ใน 3 ของสมาชิกทั้งหมด สามารถเข้าชื่อเสนอขอเปิดประชุมวิสามัญได้
4. ให้มีการประชุมคณะกรรมการกองทุนเดือนละ 1 ครั้ง หรือตามความเหมาะสม

**ข้อ 21** ผู้เข้าร่วมประชุม เกินครึ่งหนึ่งของจำนวนผู้ที่ต้องเข้าร่วมประชุม ถือว่าครบองค์ประชุม

**ข้อ 22** สมาชิกผู้เข้าร่วมประชุม มีสิทธิออกเสียงลงมติได้อย่างเท่าเทียม คนละ 1 เสียง

**ข้อ 23** กรณีเกิดข้อขัดแย้งใด ๆ ให้คณะกรรมการประชุมพิจารณาลงมติ หากยังไม่สามารถแก้ไขข้อขัดแย้งได้ ให้จัดประชุมใหญ่วิสามัญ และให้ถือว่ามติที่ประชุมใหญ่วิสามัญเป็นอันสิ้นสุด

**หมวด 6**

**การเงินและการบัญชี**

**ข้อ 24 การเงินของกองทุน**

1. รายรับ ได้แก่

- ค่าสมัคร / ค่าธรรมเนียมแรกเข้าของสมาชิก

- เงินสมทบจากสมาชิก

- เงินบริจาค

- เงินสนับสนุนอุดหนุนจากองค์กรปกครองส่วนท้องถิ่น

- เงินสนับสนุนจากองค์กรภาครัฐ/เอกชน

- รายได้จากการจัดกิจกรรมสนับสนุนกองทุน

- ดอกผล หรือ ผลประโยชน์ที่เกิดจากเงินหรือทรัพย์สินของกองทุน เช่น ดอกเบี้ยเงิน

ฝากธนาคาร รางวัลจากการซื้อสลาก รางวัลกับสถาบันการเงินต่างๆ และดอกเบี้ยจากการนำเงินกองทุนไปลงทุน

1. รายจ่าย

รายจ่ายต่าง ๆ ของกองทุน ต้องจ่ายตามแผนการใช้จ่ายเงินประจำปีเท่านั้น การจ่ายเงิน

นอกเหนือจากนี้ ต้องผ่านมติที่ประชุมคณะกรรมการกองทุนก่อนทุกครั้ง และต้องแจ้งผลการใช้จ่ายทั้งหมด (แผนการใช้จ่ายเงินประจำปี และนอกเหนือจากแผนการใช้จ่ายเงินประจำปี) ให้ในที่ประชุมใหญ่ประจำปีทราบ

(ปีละ 1 ครั้ง)ได้แก่

- ค่าสวัสดิการที่จ่ายให้แก่สมาชิกกองทุน

- ค่าใช้จ่ายในการดำเนินงานและการบริหารกองทุน

- ค่าใช้จ่ายอื่น ๆ ที่คณะกรรมการพิจารณาให้จ่ายตามความจำเป็น

**ข้อ 25 ประธานคณะกรรมการบริหารกองทุน**

มีหน้าที่ลงชื่ออนุมัติให้ความเห็นชอบในการเบิกจ่ายเงินทุกประเภทของกองทุน

**ข้อ 26 การดูแลรักษาเงิน** เงินที่รับมาทุกปร**ะ**เภท ให้เหรัญญิกนำฝากธนาคารทุกรายการ โดย

ให้เหรัญญิกมีอำนาจเก็บเงินสดไว้ในมือได้ ไม่เกิน 10,000.- บาท หรือเป็นไปตามมติคณะกรรมการ โดยให้เหรัญญิกเป็นผู้เก็บรักษา ภายในระยะเวลา 7 วันต้องนำส่งเข้าบัญชีเงินฝากธนาคารของกองทุนไว้ทันที

**ข้อ 27 การฝากถอนบัญชีเงินฝากธนาคาร**

ผู้มีอำนาจฝากถอนบัญชีเงินฝากธนาคารจำนวน 3 คน ประกอบด้วย ประธาน, รองประธานและเหรัญญิก โดยมีเงื่อนไขเบิกถอน 2 ใน 3

**ข้อ 28** ให้คณะกรรมการกองทุนจัดทำบัญชีกองทุนตามหลักเกณฑ์และวิธีการที่คณะกรรมการ

กำหนดอย่างน้อยเดือนละหนึ่งครั้ง และแจ้งให้ที่ประชุมประจำเดือนทราบ รวมทั้งให้จัดทำสรุปผลการดำเนินงานประจำปีรายงานต่อสมาชิกในที่ประชุมใหญ่อย่างน้อยปีละครั้ง

คณะกรรมการกองทุนต้องจัดให้มีระบบการตรวจสอบภายในเกี่ยวกับการบริหารจัดการ การเงิน การบัญชี และการพัสดุ โดยคำนึงถึงการมีส่วนร่วมในการตรวจสอบของสมาชิกเป็นหลัก

คณะกรรมการอาจแต่งตั้งคณะบุคคลที่เห็นสมควรเป็นผู้ตรวจสอบกองทุนเพื่อทำหน้าที่ตรวจสอบ ประเมินผลการบริหารจัดการกองทุน ในการนี้ให้คณะกรรมการกองทุนอำนวยความสะดวกในการปฏิบัติงานของผู้ตรวจสอบกองทุน

**ข้อ 29**ให้คณะกรรมการกองทุนจัดทำงบรายงานการเงินตามแบบที่คณะกรรมการกำหนด

และส่งให้ผู้ตรวจสอบบัญชีที่คณะกรรมการกำหนดในระยะเวลาเก้าสิบวันนับแต่วันสิ้นปีทางบัญชีของทุกปี

**หมวด 7**

**สวัสดิการ**

**ข้อ 30** สมาชิกจะได้รับสวัสดิการ ต้องเป็นไปตามเงื่อนไขดังนี้

1. **สวัสดิการด้านการเกิด**

* สมาชิกคลอดบุตร เป็นสมาชิกกองทุนระยะเวลา 3 เดือนขึ้นไป จะได้รับเงิน

ขวัญถุงเด็กแรกเกิด คนละ 500.- บาท (ห้าร้อยบาทถ้วน) ต่อคนปีละไม่เกิน 1 ครั้ง

กรณีลูกแฝด ได้รับเงินขวัญถุงเด็กแรกเกิด คนละ 500.- บาท (ห้าร้อยบาทถ้วน)

1. **สวัสดิการด้านเจ็บป่วย**

* เมื่อสมาชิกเจ็บป่วย เป็นเหตุให้ต้องนอนรักษาตัวในโรงพยาบาล เป็นสมาชิก

กองทุนระยะเวลา 3 เดือนขึ้นไป จะได้รับสวัสดิการการนอนรักษาตัว คืนละ 50.- บาท(ห้าสิบบาทถ้วน)ปีละไม่เกิน 12 คืน

* เมื่อสมาชิกเจ็บป่วย เป็นเหตุให้ต้องนอนรักษาตัวในโรงพยาบาล เป็นสมาชิก

กองทุนระยะเวลา 1 ปีขึ้นไป จะได้รับสวัสดิการการนอนรักษาตัว คืนละ 100.- บาท(หนึ่งร้อยบาทถ้วน) ปีละไม่เกิน

12 คืน

**(3) สวัสดิการด้านการเสียชีวิต**เมื่อสมาชิกเสียชีวิตจะได้รับเงินสวัสดิการค่าจัดการศพ

ตามอายุการเป็นสมาชิก ดังนี้

* เป็นสมาชิกระยะเวลา 3 เดือนขึ้นไป– 1 ปี รับเงินสวัสดิการค่าจัดการศพ

รายละ 5,000.- บาท (ห้าพันบาทถ้วน)

* เป็นสมาชิกระยะเวลา 1 ปีขึ้นไป– 7 ปี รับเงินสวัสดิการค่าจัดการศพ

รายละ 8,000.- บาท (แปดพันบาทถ้วน)

* เป็นสมาชิกระยะเวลา 7 ปีขึ้นไป –8 ปี รับเงินสวัสดิการค่าจัดการศพ

รายละ 8,500.- บาท (แปดพันห้าร้อยบาทถ้วน)

* เป็นสมาชิกระยะเวลา 8 ปีขึ้นไป – 9 ปี รับเงินสวัสดิการค่าจัดการศพ

รายละ 9,000.- บาท (เก้าพันบาทถ้วน)

* เป็นสมาชิกระยะเวลา 9 ปีขึ้นไป – 10 ปี รับเงินสวัสดิการค่าจัดการศพ

รายละ 9,500.- บาท (เก้าพันห้าร้อยบาทถ้วน)

* เป็นสมาชิกระยะเวลา 10 ปีขึ้นไป – 11 ปี รับเงินสวัสดิการค่าจัดการศพ

รายละ 10,000.- บาท (หนึ่งหมื่นบาทถ้วน)

และจัดพวงหรีดเพื่อเป็นเกียรติกับผู้เสียชีวิต ไม่เกิน 300 บาท

**(4) สวัสดิการด้านทุนการศึกษา** ต้องเป็นสมาชิก 6 เดือนขึ้นไป ดังนี้

* ระดับประถมศึกษา (ป.6) จำนวนทุนละ 300.- บาท
* ระดับมัธยมศึกษาตอนต้น(ม.3) จำนวนทุนละ 400.- บาท
* ระดับมัธยมศึกษาตอนปลาย (ม.6)หรือ ปวช. จำนวนทุนละ 500.- บาท
* ระดับปริญญาตรี จำนวนทุนละ 1,000.- บาท

1. **สวัสดิการด้านอุปสมบท** ต้องเพศชายและเป็นสมาชิก 6 เดือนขึ้นไปมีสิทธิ์ได้รับสวัสดิการ

ด้านอุปสมบทรายละ 500.- บาท 1 คน/1ครั้ง

1. **สวัสดิการด้านอัคคีภัย** ต้องเป็นสมาชิกกองทุน 3 เดือนขึ้นไป มีสิทธิได้รับสวัสดิการอัคคีภัย

คณะกรรมการพิจารณาถ้าเสียหาย ไม่ถึง 50 เปอร์เซ็นต์ รับสวัสดิการ จำนวน 1,000 บาท ถ้าเสียหายเกิน 50 เปอร์เซ็นต์ รับ 2,000 บาท

1. **สวัสดิการด้านวัฒนธรรม** สมาชิกกองทุนสวัสดิการเข้าร่วมงานประเพณีปิดบ้านของแต่ละ

หมู่บ้านในตำบลคอกควายเพื่ออนุรักษ์วัฒนธรรมประเพณีของท้องถิ่น สมทบ หมู่บ้านละ 500 บาท/ปีละ 1 ครั้ง

1. **สวัสดิการด้านเยี่ยมไข้ผู้พิการ** คณะกรรมการกองทุนออกเยี่ยมไข้ผู้พิการที่เป็นสมาชิกกองทุน

เพื่อได้พบปะพูดคุย เป็นกำลังใจให้ผู้พิการและมอบสวัสดิการเยี่ยมไข้ หมู่บ้านละ 1 รายๆ ละ 300 บาท**/**ปีละ 1 ครั้ง

1. **สวัสดิการผู้ยากไร้ /ผู้ด้อยโอกาส /ผู้พิการ** คณะกรรมการกองทุนคัดเลือกผู้ยากไร้**/**

ผู้ด้อยโอกาส**/**ผู้พิการ เป็นกรณีไปที่เป็นสมาชิก รับสวัสดิการ รายละ 1,000 บาท และไม่เป็นสมาชิกกองทุน ช่วยเหลือรายละ 500 บาท

1. **สวัสดิการด้านของขวัญวันประชุมใหญ่ประจำปี** กองทุนจะมีการจัดประชุมใหญ่ประจำปี

เพื่อรับทราบผลการดำเนินของกองทุน และร่วมกันวางแผนการทำงานร่วมกัน กองทุนจะจัดซื้อของขวัญให้กับสมาชิกกองทุนทุกคน งบประมาณตามแผนการใช้งานประจำปีงบประมาณนั้น

**ข้อ 31** การนำเงินกองทุนฯ ไปลงทุน สามารถนำเงินไปลงทุนได้ ไม่เกิน 60 เปอร์เซ็นต์ของเงินทั้งหมดที่มีอยู่ในกองทุนฯ และต้องกันไว้ใช้ในกองทุน ไม่ต่ำกว่า 40 เปอร์เซ็นต์ ตามระเบียบว่าด้วยการกู้ยืมเงินกองทุนสวัสดิการชุมชนตำบลคอกควาย

**หมวด 8**

**บทเฉพาะกาล**

**ข้อ 32** ในวาระเริ่มแรกให้มีคณะกรรมการกองทุน ซึ่งมีคุณสมบัติตามข้อ 15 ทำหน้าที่คณะกรรมการกองทุนโดยการเสนอชื่อในที่ประชุมของคณะกรรมการจัดตั้งกองทุน

**ข้อ 33** ให้คณะกรรมการกองทุนตามข้อ 26เปิดบัญชีเงินฝากออมทรัพย์ภายใต้ชื่อบัญชี "กลุ่มสวัสดิการชุมชนตำบลคอกควาย"ไว้กับธนาคารเพื่อรับโอนเงินสมทบสมาชิกและเก็บรักษาเงินของสมาชิกกองทุนสวัสดิการ

**หมวด 9**

**การแก้ไขระเบียบ**

**ข้อ 34** ระเบียบข้อบังคับกองทุนสวัสดิการชุมชนตำบลคอกควาย อาจต้องแก้ไขในกรณีต่อไปนี้

1. คณะกรรมการกองทุน แก้ไขระเบียบในกรณีต้องดำเนินงานให้เป็นไปตามวัตถุประสงค์และ

เป้าหมาย หรือกรณีเร่งด่วน/สำคัญที่เกี่ยวข้องกับกองทุน และแจ้งในที่ประชุมใหญ่ประจำปี (ปีละ 1 ครั้ง) ทราบในภายหลัง   
            (2) ที่ประชุมใหญ่สมาชิก และเสนอแก้ไขโดยคณะกรรมการ  
             (3) มติในการแก้ไขให้ถือเสียงข้างมากของสมาชิกที่มาประชุม

**ข้อ 35** ให้คณะกรรมการเป็นผู้รักษาการตามระเบียบนี้

ยกเลิกระเบียบข้อบังคับกองทุนสวัสดิการชุมชนตำบลคอกควาย พ.ศ. 2559

ลงวันที่ 18 เดือนมกราคม พ.ศ. 2559

ประกาศ ณ วันที่ 15 เดือนมกราคม พ.ศ. 2561

(นายเสน่ห์ คำสิงห์) ประธานกองทุนสวัสดิการชุมชนตำบลคอกควาย

ระเบียบข้อบังคับ

*กองทุนสวัสดิการชุมชน*

*ตำบลคอกควาย*

*พุทธศักราช ๒๕61*



*กองทุนสวัสดิการชุมชน ตำบลคอกควาย*

# สำนักงานกองทุนสวัสดิการชุมชนตำบลคอกควาย

***องค์การบริหารส่วนตำบลคอกควาย อำเภอบ้านไร่ จังหวัดอุทัยธานี 61140 โทร. ๐-5698-4271***